钦定古今图书集成/明伦汇编/家范典/第113卷 > 明郁离子微 > 《论僮仆争政之币》
## 钦定古今图书集成/明伦汇编/家范典/第113卷 > 明郁离子微 > 《论僮仆争政之币》

北郭氏之老卒僮仆争政，室坏不修且压，乃召工谋
之请粟，曰：“未间，女姑自食。”役人告饥，莅事者弗白，而
求贿，弗与，卒不白。于是众工皆惫恚，执斧凿而坐。会
天大雨霖，步廊之柱折两庑。既圯，次及于其堂，乃用
其人之言，出粟具饔饩以集工，曰：“惟所欲而与，弗靳工人至，视其室不可支，则皆辞其一，曰：“向也吾饥，请
粟而弗得。今吾饱矣。”其二曰：“子之饔餲矣，弗可食矣。”
其三曰：“子之室腐矣，吾无所用其力矣。”则相率而逝，
室遂不葺以圯。《郁离子》曰：“北郭氏之先，以信义得人
力，致富甲天下。至其后世，一室不保，何其忽也！家政
不修，权归下隶，贿赂公行，以失人心，非不幸矣。”